CELEX: C2004/262/64
Language: lv
Date: 2004-10-23 00:00:00
Title: Lieta T-279/04: Prasība pret Eiropas Kopienu Komisiju, ko Éditions Odile Jacob SAS iesniedza 2004. gada 8. jūlijā

23.10.2004   
            
            
               LV
            
            
               Eiropas Savienības Oficiālais Vēstnesis
            
            
               C 262/33
            
         Prasība pret Eiropas Kopienu Komisiju, ko Éditions Odile Jacob SAS iesniedza 2004. gada 8. jūlijā
   (Lieta T-279/04)
   (2004/C 262/64)
   tiesvedības valoda – franču
   Eiropas Kopienu Pirmās instances tiesā 2004. gada 8. jūlijā izskatīšanai ir iesniegta prasība pret Eiropas Kopienu Komisiju, ko cēla Éditions Odile Jacob SAS, kura nodibināta Parīzē un kuru pārstāv Olivier Freget un Wilko van Weert, advokāti.
   Prasītājas prasījumi Pirmās instances tiesai ir šādi:
   
               —
            
            
               atcelt Komisijas 2004. gada 7. janvāra lēmumu, kurā paziņots par koncentrācijas saderību ar kopējo tirgu un ar Eiropas Ekonomikas zonas līguma darbību (lieta Nr. COMP7M.2978 – LAGARDERE/ NATEXIS / VUP) (1);
            
         
               —
            
            
               piespriest Komisijai atlīdzināt izdevumus.
            
         Pamati un galvenie argumenti
   Apstrīdētajā lēmumā Komisija bija nolēmusi neiebilst pret to, ka sabiedrība Lagardère iegūst kontroli pār daļu no sabiedrības Vivendi Universal Publishing aktīviem, kura savukārt ir sabiedrības Natexis Banques Populaires kontrolē – par šo darījumu 2003. gada 14. aprīlī tika paziņots Komisijai saskaņā ar Regulas (EEK) Nr. 4064/89 (2) 4. pantu, – un bija nolēmusi atzīt, ka tā ir saderīga ar kopējo tirgu un EEZ līgumu, ar nosacījumu, ka tiek izpildītas piedāvātās saistības.
   Prasītāja, kas uzskata, ka Apstrīdētais lēmums to skar tieši un individuāli un kas ir aktīvi piedalījusies administratīvajā procedūrā pirms lēmuma pieņemšanas, prasa atzīt minēto lēmumu par spēkā neesošu, apgalvojot, ka, pirmkārt, Komisija ir pārkāpusi Regulu 4064/89. Kā norāda prasītāja, uz Natexis banku nevar attiecināt izņēmumu, kas paredzēts minētās Regulas 3. panta 5. punkta a) apakšpunktā, jo Natexis banka ir iegādājusies Vivendi Universal Publishing tikai pēc tam, kad apņēmās pārdot šo uzņēmumu sabiedrībai Lagardère. Turklāt Komisija ir kļūdaini kvalificējusi attiecīgo projektu kā pilnīgu kontroles ieguvi, kaut gan patiesībā tā ir kopīga kontrole, kuru iegūst Lagardère un Natexis, kam saskaņā ar Regulas 4064/89 4. panta 2. punktu bija kopīgi jāpaziņo par koncentrāciju.
   Prasītāja tāpat apgalvo, ka Komisija, pieņemot paziņojumu par minēto darījumu vairāk nekā četrus mēnešus pēc tā veikšanas un piešķirot Lagardère vēlākus termiņus, kā rezultātā lēmuma pieņemšana tiek atlikta par deviņiem mēnešiem, ir pārkāpusi Regulas 4064/89 6. panta 1. punktu un 2. panta 1. punkta a) apakšpunktu. Komisija ir arī pieļāvusi būtisku kļūdu, novērtējot Lagardère reālo potenciālu.
   Turklāt prasītāja apgalvo, ka Komisija ir pārkāpusi Regulas 4064/89 2. pantu un pieļāvusi būtisku kļūdu vērtējumā, pamatojoties uz to, ka Apstrīdētais lēmums nostiprinātu Lagardère dominējošo stāvokli. Tāpat tā apgalvo, ka, pieņemot cesijas saistību, kuras būtība un izpildes nosacījumi neveicina faktiskas konkurences atjaunošanu, Komisija ir pārkāpusi Regulas 4064/89 8. panta 2. punktu. Visbeidzot, prasītāja norāda uz Apstrīdētā lēmuma pamatojuma trūkumu attiecībā uz šīs saistības ietekmi uz tirgus struktūru pašreizējos apstākļos.
   
      (1)  OV L 125., 28.04.2004., 54. lpp.
   
   
      (2)  Padomes Regula (EEK) Nr. 4064/89 (1989. gada 21. decembris) par uzņēmumu koncentrācijas kontroli (OV 1990., L 257, 13. lpp.)